बोला- भगोड़ा नहीं, बगावत काट रहा, सरबत खालसा बुला परिवारवाद के इल्जाम से मुक्त हों जत्थेदार
Khalistani Separatist Waris Punjab De chief Amritpal Singh Video Update. 28 घंटे के भीतर गुरूवार को अमृतपाल की दूसरी वीडियो सामने आई। जिसमें उसने सरबत खालसा बुलाने की मांग दोहराई।
वारिस पंजाब दे के चीफ और खालिस्तान प्रचारक अमृतपाल सिंह की तलाश 13वें दिन भी जारी है। अमृतपाल को ढूंढने के लिए होशियारपुर में सर्च ऑपरेशन चलाया जा रहा है। यहां उसे ड्रोन से तलाश किया जा रहा है। अमृतपाल उत्तराखंड से आने के बाद जालंधर में कपूरथला बॉर्डर के नजदीक एक डेरे में छुपा था।
28 घंटे के भीतर गुरूवार को अमृतपाल की दूसरी वीडियो सामने आई। जिसमें उसने सरबत खालसा बुलाने की मांग दोहराई। सरबत खालसा बुला जत्थेदार परिवारवाद के इल्जाम से मुक्त हो सकते हैं।अमृतपाल ने कहा कि वह बगावत के दिन काट रहा है। मैं हुकूमत से नहीं डरता। वह भगोड़ा होने के बारे में सोच भी नहीं सकता।
VIDEO में अमृतपाल ने क्या कहा...
अमृतपाल सिंह ने कहा - मैंने वीडियो के जरिए सिख संगतों को संबोधित किया था। जिसमें कुछ संगतों को शक था कि शायद वीडियो पुलिस की कस्टडी में बनी है। जिन्हें लगता है कि मैं भगोड़ा हो गया और अपने साथियों को छोड़ गया, कोई ऐसी गलतफहमी न रखे। मैं मरने से नहीं डरता। मुझे अगर इस घेरे से बाहर रखा है तो इसका मतलब है कि मैं अपनी कौम और अपने साथियों के लिए कुछ कर सकूं। जल्दी ही संसार के सामने भी प्रगट होंगे और समाज में घूमेंगे।
मैं उनमें से नहीं हूं कि देश छोड़कर बाहर भाग जाऊं और वीडियो डालकर बाहर से मैसेज दूं। जो बगावत के दिन होते हैं, उसे काटते हुए हमें बहुत कुछ झेलना पड़ता है। एक दिन में 20-22 मील सफर पैदल करना पड़ रहा है। खाना मिल गया तो ठीक वर्ना पानी पीकर गुजारा करना पड़ता है। बगावत के दिन काटने मुश्किल हैं, लेकिन मैं संगत को कहता हूं कि हमें चड़दीकलां में रहना है। इस रास्ते पर चलने से पहले ही हमें पता था कि यह कांटों भरी राह है।
मेरी संगतों से अपील है कि मैंने सरबत खालसा के लिए कॉल दी है। मेरी जत्थेदार से अपील है कि आपकी भी परीक्षा है। आप कौम के लिए कितना डटकर खड़े हो सकते हो?। अगर आपने वहीर निकालनी है तो अकाल तख्त से वहीर निकले और वह तलवंडी साबो में तख्त श्री दमदमा साहिब में जाकर सरबत खालसा हो।
मैं इस धरती पर हूं और यहीं मेरा खून गिरेगा। मैं सपने में भी भगोड़ा होने के बारे में नहीं सोच सकता। कईयों ने कहा कि मैंने केश कत्ल करा लिए, यह सब बुनियाद बातें हैं। केश कत्ल करवाने से पहले मैं सिर कटाने के बारे में सोच सकता हूं।
मेरी संगत से अपील है कि किसी के आगे हाथ नहीं फैलाना है। हुकूमत से मैं न कल डरता था, न आज डरता हूं। संगत किसी भी गुमराह पूर्ण प्रचार में न आए।
अकाल तख्त जत्थेदार सरबत खालसा की कॉल दें, अगर वे नहीं देते तो यह उनके लिए परीक्षा की घड़ी है। वह कौम के लिए क्या करने को गंभीर हैं क्या नहीं?। उन पर परिवारवाद की राजनीति करने का इल्जाम लगता है, उससे मुक्त होने का भी समय है।
पहले ऑडियो भी जारी किया
गुरूवार को ही अमृतपाल की एक ऑडियो रिकॉर्डिंग सामने आई। जिसमें उसने सरेंडर करने की बात को नकारते हुए कहा कि वह पुलिस कस्टडी में टॉर्चर से नहीं डरता। वहीं उसने अकाल तख्त के जत्थेदार ज्ञानी हरप्रीत सिंह को वैशाखी पर सरबत खालसा बुलाकर अपने जत्थेदार होने का सबूत देने के लिए कहा। इसमें अमृतपाल ने पिछली वीडियो की सफाई भी दी वह किसी ने नहीं बल्कि उसने अपनी मर्जी से बनाई है।
2 मिनट 8 सेकेंड की ऑडियो रिकॉर्डिंग में अमृतपाल ने क्या कहा...
अमृतपाल ने कहा कि कई लोग कहते हैं कि मेरी वीडियो पुलिस ने बनवाई है। भाई साहब तो ऐसे बोलते नहीं। मुझे कैमरे के सामने वीडियो बनाने की आदत नहीं है। उस दिन मेरी सेहत भी थोड़ी ढीली थी। संगतों को कहना चाहता हूं कि मैं चड़दीकला (बिल्कुल ठीक) हूं।
कई ये बात कह रहे हैं कि मैं कह रहा हूं कि मुझे पकड़ो तो मारो ना। ऐसी कोई बात मैंने नहीं की। गिरफ्तारी देने या शर्त रखने के बारे में मैंने कोई बात नहीं की।
मैंने जत्थेदार साहिब को बोला है सरबत खालसा बुलाओ… सरबत खालसा बुला कर अपने जत्थेदार होने का सबूत दो। अगर हमने आज भी सियासत करनी है, वहीं करना है जो पहले करते रहे हैं, तो भविष्य में जत्थेदारी करके क्या करना है?।
हमें आज यह बात समझनी चाहिए, आज समय है, कौम को एक जुट होना चाहिए। मैं सभी संगठनों को कहता हूं एक जुट हो जाओ, अपनी हौंद (अस्तित्व) का सबूत देने की जरूरत है। आज जुर्म सरकार कर रही है किसी पर भी, कल किसी और की बारी आ सकती है।
मैं ना जेल जाने से घबराता हूं और ना ही पुलिस की कस्टडी के टार्चर से घबराता हूं। करने दो जो करना है।
यह मैसेज लोगों तक पहुंचाओ। लोगों को गलफहमी हाेने लगती है कि पता नहीं किसने बनवाई है, कौन है। कोई साजिश नहीं हुई है। यह बिखरे पैंडे (मुश्किल समय) पर हुई है। उस समय न फोन था, जैसे पहले होते हैं और ना ही माइक हैं जो आवाज साफ आए।
सेहत पहले से वीक हुई है। 8 पहर के बाद एक परशादा (खाना) खाते हैं, फिर नहीं खाता। इसलिए संगत को यह संदेश दो।
पहला वीडियो कनाडा, UK और दुबई से इंटरनेट पर डाला
बुधवार को अमृतपाल ने एक वीडियो जारी किया था। इसे 28 मार्च को नेपाल के साथ सटे उत्तर प्रदेश के इलाके में शूट किया गया था। वीडियो को देश के बाहर से ब्रॉडकास्ट किया गया। पुलिस ने तीन IP एड्रेस आइडेंटिफाई किए हैं, जो कनाडा, यूके और दुबई से हैं। इन्हीं देशों से वीडियो को इंटरनेट पर डाला गया था।
पहले VIDEO में बोला अमृतपाल- मेरा कोई बाल भी बांका न कर सकता
अमृतपाल ने बुधवार को जारी वीडियो में कहा- मैं गिरफ्तारी से नहीं डरता। 18 मार्च को वाहेगुरु की कृपा से बच निकला। कोई बाल भी बांका नहीं कर सका। अकाल तख्त के जत्थेदार से बैसाखी पर बठिंडा के तलवंडी साबो स्थित तख्त श्री दमदमा साहिब में सरबत खालसा बुलाएं।
अमृतपाल ने सरबत खालसा बुलाने की अपील की
अमृतपाल सिंह ने वीडियो में सरबत खालसा बुलाने पर जोर डाला है। 27 मार्च को हुई सिखों की बैठक पर कहा कि गांवों में ऐसी बैठकों का कोई फायदा नहीं, लोग समझदार हैं। सरबत खालसा अब से पहले 2015 में बुलाई गई थी। पंजाब में बढ़ रही बेअदबी की घटनाओं के बाद कई धार्मिक व समाजसेवी समूहों ने एकत्रित होकर इस सरबत खालसा को बुलाया था। 2015 में सरबत खालसा बुलाने के लिए एक्टिव रहे जरनैल सिंह सखीरा ने एक इंटरव्यू में कहा- सरबत खालसा को सिर्फ अमृतपाल के कहने पर नहीं बुलाया जा सकता। वो भी उस व्यक्ति के कहने पर, जिसके पीछे पुलिस लगी है। सरबत खालसा क्या है...जानने के लिए यहां क्लिक करें 
अमित शाह बोले- पंजाब के साथ चट्‌टान की तरह खड़े
इस मुद्दे पर पहली बार केंद्रीय गृह मंत्री अमित शाह ने बात की। शाह ने एक निजी चैनल से बातचीत में कहा, "कानून व्यवस्था के मामले में वह पंजाब के साथ चट्‌टान की तरह खड़े हैं। मैं हर तीन महीने में पंजाब के CM भगवंत मान को मिलता हूं। किसी भी राज्य में लॉ एंड ऑर्डर होता है तो पार्टीबाजी से ऊपर उठकर केंद्र उनके साथ खड़ी होती है। पंजाब सरकार इस मामले में जो भी कदम उठा रही है, केंद्र उनके साथ है।"
अमृतपाल केस में पुलिस की नाकामी पर शाह बोले, "इतनी जल्दी इसका आकलन नहीं करना चाहिए। कई लोगों की गिरफ्तारी हुई। NSA भी लगाया गया। पुलिस और एजेंसियां काम कर रही हैं।"
अमृतपाल के सरेंडर की भी अटकलें, 3 शर्तें रखीं
चौतरफा दबाव के बाद अब अमृतपाल के सरेंडर की अटकलें लग रही हैं। चर्चा थी कि वह अमृतसर के स्वर्ण मंदिर स्थित श्री अकाल तख्त साहिब में आकर सरेंडर कर सकता है। इसका पता चलते ही पुलिस ने वहां कड़ी सुरक्षा कर दी। इसके बाद सूचना आई कि वह बठिंडा के तलवंडी साबो स्थित तख्त श्री दमदमा साहिब में सरेंडर कर सकता है।
पुलिस सूत्रों के अनुसार सरेंडर के लिए अमृतपाल ने 3 शर्तें रखी हैं, जिनमें उससे मारपीट न करने, पंजाब की जेल में रखने और सरेंडर को गिरफ्तारी न दिखाने की बात कही है। अकाल तख्त के जत्थेदार ज्ञानी हरप्रीत सिंह भी तलवंडी साबो में ही हैं। वहां भी पुलिस की कड़ी सुरक्षा रही। बठिंडा के एसएसपी गुलनीत खुराना ने तलवंडी साबो पहुंचकर जत्थेदार ज्ञानी हरप्रीत सिंह से मुलाकात भी की।
पुलिस ने 37 किमी तक इनोवा का पीछा किया, इसमें अमृतपाल के होने का शक था
पुलिस ने मंगलवार रात एक संदिग्ध इनोवा (PB10CK0527) का पीछा किया। यह फगवाड़ा से होशियारपुर जा रही थी। इसमें अमृतपाल और पपलप्रीत के सवार होने का पता चला था। पंजाब पुलिस की काउंटर इंटेलिजेंस की टीम ने 37 KM तक उसका पीछा किया।
पुलिस के ऑपरेशन के बाद युवक गुरुद्वारे के पास इनोवा छोड़ फरार हो गए। जिसे पुलिस ने कब्जे में ले लिया है। इसके बाद जालंधर, होशियारपुर और कपूरथला के 700 पुलिस कर्मचारियों ने रातभर होशियारपुर और फगवाड़ा में सर्च ऑपरेशन चलाया। हालांकि जांच में इनोवा का नंबर फर्जी निकला। अमृतपाल उत्तराखंड नंबर वाली महिंद्रा स्कॉर्पियो से फगवाड़ा तक पहुंचा था।
साथी वरिंदर के खिलाफ J&K में केस, पंजाब पुलिस की जनता से अपील
अमृतपाल सिंह के साथी वरिंदर सिंह के खिलाफ जम्मू-कश्मीर के किश्तवाड़ा में मामला दर्ज किया गया है। वरिंदर सिंह ने फेक डॉक्यूमेंट देकर हथियारों का लाइसेंस बनवाया था। यहा लाइसेंस जम्मू-कश्मीर से बना हुआ था। जिसे पिछले सप्ताह ही रद्द कर दिया गया था। वरिंदर ने डॉक्यूमेंट दिए थे कि वे आर्मी में है, लेकिन यह गलत था।
इस बीच अमृतसर पुलिस ने अमृतपाल को पकड़ने के लिए जनता से अपील की है। अमृतपाल के खिलाफ हयू एंड क्राई नोटिस को जारी किया गया है। इस आदेश में अमृतपाल सिंह की जानकारी मिलने पर अमृतसर रूरल के नंबरों पर फोन कर जानकारी देने के लिए कहा गया है।
अमृतपाल से जुड़ी ये खबरें भी पढ़ें... 
अमृतपाल का परिवार गायब: जल्लूपुर खेड़ा में घर हुआ खाली, अज्ञात स्थान पर गए माता-पिता व पत्नी, किसी को पता नहीं
पंजाब पुलिस द्वारा अमृतपाल सिंह के खिलाफ शुरू की गई कार्रवाई के बीच बीते बुधवार से उसका परिवार लापता हो गया है। अमृतपाल के माता-पिता और पत्नी कोई भी घर पर मौजूद नहीं है। बताया जा रहा है कि वे माता-पिता और पत्नी सभी पुलिस की निगरानी में हैं, लेकिन कहां है, इसके बारे में पुलिस कुछ भी जानकारी साझा नहीं कर रही है (पूरी खबर पढ़ें)
अमृतपाल पर एक्शन से भड़के खालिस्तानियों की करतूत:पंजाब CM भगवंत मान की बेटी को फोन पर धमकाया, गालियां दी, घेराव की भी धमकी 
पंजाब में अमृतपाल के खिलाफ एक्शन के बाद विदेशों में बैठे खालिस्तानियों में खलबली मच गई है। विदेशों में बैठे खालिस्तानी अब घटिया हथकंडे अपनाने पर उतारु हो गए हैं। खालिस्तानियों की एक ऐसी ही करतूत अमेरिका में सामने आई है (पूरी खबर पढ़ें)
अमृतपाल का हैंडलर है पपलप्रीत: खालिस्तान का माहौल खड़ा करने के लिए है ISI के संपर्क में, हर CCTV में साथ आया नजर 
वारिस पंजाब दे का चीफ अमृतपाल सिंह पिछले 12 दिन से फरार चल रहा है। इस फरारी में उसका पूरा साथ निभा रहा पपलप्रीत नाम का शख्स। ये पपलप्रीत और कोई नहीं बल्कि अमृतपाल का मेन हैंडलर है। अमृतपाल इसे अपना मेंटर मानता है (पूरी खबर पढ़ें)
अमृतपाल के सरेंडर की तीन शर्तें- मारपीट न हो, पंजाब की जेल में रखें, सरेंडर को गिरफ्तारी न बताएं
वारिस पंजाब दे का चीफ खालिस्तान समर्थक अमृतपाल सिंह पंजाब में ही छुपा हुआ है। पुलिस सूत्रों के मुताबिक वह अमृतसर में गोल्डन टेंपल स्थित श्री अकाल तख्त साहिब या बठिंडा के तलवंडी साहिब स्थित तख्त श्री दमदमा साहिब में आकर सरेंडर कर सकता है (पूरी खबर पढ़ें)
अमृतपाल की पत्नी ने पहली बार तोड़ी चुप्पी:NRI किरणदीप कौर बोली- धर्मप्रचार गलत काम नहीं
वारिस पंजाब दे के चीफ व भगौड़े खालिस्तान समर्थक अमृतपाल सिंह की NRI पत्नी किरणदीप कौर ने पहली बार पूरे मुद्दे पर चुप्पी तोड़ी है। किरणदीप कौर ब्रिटेन की नागरिक हैं। हालांकि वह मूल रुप से जालंधर के गांव कुलारा की रहने वाली है (पूरी खबर पढ़ें)